b'\n_START_ARTICLE_\nTricikli\xc4\x8dni antidepresiv\n_START_PARAGRAPH_\nTricikli\xc4\x8dni antidepresivi (krat. TCA) so skupina antidepresivov z zna\xc4\x8dilno zgradbo iz treh kondenziranih obro\xc4\x8dev, ki prepre\xc4\x8dujejo ponovni privzem serotonina in noradrenalina ter zavirajo nekatere receptorje za \xc5\xbeiv\xc4\x8dne prena\xc5\xa1alce. Odkrili so jih v 50-ih letih prej\xc5\xa1nega stoletja in jih pozneje v omenjenem desetletju tudi utr\xc5\xbeili._NEWLINE_Po vsem svetu jih opu\xc5\xa1\xc4\x8dajo in nadome\xc5\xa1\xc4\x8dajo jih t. i. zaviralci ponovnega privzema serotonina in noradrenalina (SNRI) in selektivni zaviralci ponovnega privzema serotonina (SSRI).\n_START_SECTION_\nKlini\xc4\x8dna uporaba\n_START_PARAGRAPH_\nPrimarno se uporabljajo za zdravljenje motenj razpolo\xc5\xbeenja, kot so velika depresivna motnja, distimija, na zdravljenje neodzivna depresija. Uporabljajo se tudi za zdravljenje drugih bolezni, na primer anksioznih motenj, kot so generalizirana anksiona motnja, socialna fobija, obsesivno-kompulzivna motnja, pani\xc4\x8dna motnja, potravmatska stresna motnja, dismorfna telesna motnja, motnje hranjenja (anoreksija nervoza, bulimija), dolo\xc4\x8dene osebnostne motnje (npr. mejna osebnostna motnja), nevrolo\xc5\xa1ke motnje (na primer motnja aktivnosti in pozornosti), parkinsonove bolezni, pa tudi za zdravljenje kroni\xc4\x8dne bole\xc4\x8dine, nevralgije ali nevropatske bole\xc4\x8dine, fibromialgije, glavobola, migrene, tourettovega sindroma, trihotilomanije, sindroma razdra\xc5\xbeljivega \xc4\x8drevesa, intersticijskega cistitisa, no\xc4\x8dnega mo\xc4\x8denja, za bla\xc5\xbeenje simptomov ob prenehanju kajenja.'